EELNÕU

NARVA  LINNAVALITSUS

KORRALDUS

Sotsiaalteenuste arendamiseks määratud vahendite kasutamine puudega isikutele elukoha  kohandamise  teenuse arendamisele

1.  ASJAOLUD JA MENETLUSE KÄIK

Käesoleval ajal ei osutata Narvas vajalikus mahus puudega isikutele elukoha kohandamise teenust, mis on sotsiaalselt vähekaitstud inimestele väga vajalik. Puudega isikutele elukoha kohandamise teenuse eesmärk on tagada isikutele, kellel on tulenevalt eluruumi mittevastavusest isiku tervislikust või liikumis-, nägemis- või kuulmispuudest tingitud vajadustele raskusi toimetulekuga, võimalikult iseseisev või võimalikult vähest kõrvalabi vajav toimetulek eluruumi piires ning sellesse sisenemisel ja väljumisel.

Teenus sisaldab ehitustöid, mida teostatakse eluruumi sisekohandamiseks või eluruumis toimetuleku hõlbustamiseks. Kohandamist vajav eluruum peab olema munitsipaaleluase, mis on teenuse taotleja poolt kasutatav alaliseks elamiseks. 

Puudega isikutele elukoha kohandamise teenuse osutamist on võimalik korraldada Sotsiaalabiameti kaudu, kuid praegu puuduvad selleks kohandatud ruumid, kus saaksid töötada teenuse osutamisega tegelevad spetsialistid. 

Vastavalt Vabariigi Valitsuse 7. veebruari 2008. a määruse nr 44 «2008. aasta riigieelarve seaduses» kohaliku omavalitsuse üksustele tasandusfondi määratud eraldiste jaotus ning jaotamise ulatus, tingimused ja kord § 17 lõikele 4 omavalitsusüksus võib  eraldatud vahenditest 60% kasutada sotsiaaltoetuste maksmiseks või sotsiaalteenuste arendamise kuludeks. 

Sotsiaalteenuste arendamise kuludeks loetakse kulusid, mis on suunatud edaspidiste toimetulekutoetuse summade vähendamisele või abivajavate isikute iseseisva toimetulemise pikemaajalisemaks parandamiseks ja uute sotsiaalteenuste käivitamiseks. Sotsiaalteenuste arendamise vahenditest tehtavad investeeringukulud ei tohi ületada 100 000 krooni iga loodava sotsiaalteenuse kohta. 

Puudega isikutele elukoha kohandamise  teenus on sotsiaalselt vähekaitstud inimeste  toimetulekut   toetav teenus,  seega võib selle teenuse  arendamise kulusid lugeda sotsiaalteenuste arendamise kuludeks.

2. ÕIGUSLIKUD JÄRELDUSED

Vastavalt Narva Linnavolikogu 06.03.2008 otsusele nr 60 „2008.aasta tasandusfondis sotsiaalteenuste arendamiseks määratud vahendite kasutamise delegeerimine Narva Linnavalitsusele“ on Narva Linnavalitsusel õigus antud korraldust vastu võtta.

3. OTSUS

Lubada Narva linna Sotsiaalabiametil kasutada sotsiaaltoetuste ning -teenuste osutamiseks ja arendamiseks riigieelarvest määratud vahendeid   puudega isikutele elukoha kohandamise teenuse arendamisele kuni 100 000 krooni.

4. RAKENDUSSÄTTED

4.1 Korraldus  jõustub seadusega sätestatud korras.

4.2 Korraldust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

